SCB ลบ 1.50 บ. โบรกฯ ยังแนะ “ซื้อ” หลังโชว์กำไร Q1/58 สูงสุดในกลุ่มแบงก์
SCB ณ เวลา 11.30 น. ราคาอยู่ที่ 175.50 บาท ลบ 1.50 บาท หรือ 0.85% สูงสุดที่ 177 บาท ต่ำสุดที่ 175 บาท มูลค่าซื้อขายที่ 206.74 ล้านบาท ขณะที่ดัชนีตลาดหุ้นไทยโดยรวมลบ 0.15%
22 เม.ย. 2558

ผู้สื่อข่าวรายงานว่า ราคาหุ้นธนาคารไทยพาณิชย์ จำกัด (มหาชน) หรือ SCB ณ เวลา 11.30 น. ราคาอยู่ที่ 175.50 บาท ลบ 1.50 บาท หรือ 0.85% สูงสุดที่ 177 บาท ต่ำสุดที่ 175 บาท มูลค่าซื้อขายที่ 206.74 ล้านบาท ขณะที่ดัชนีตลาดหุ้นไทยโดยรวมลบ 0.15%
บล.เคทีบี (ประเทศไทย) ระบุในบทวิเคราะห์ (22 เม.ย.) ว่า SCB พลิกโผรายงานกำไรสุทธิไตรมาส 1/58 สูงสุดในกลุ่มธนาคารที่ 13,152 ลบ. เพิ่มขึ้น 8% จากไตรมาสก่อนแต่ทรงตัวจากปีก่อน และสูงกว่าที่คาดการณ์ไว้ 9% ที่ 12,047 ลบ. ซึ่งเป็นผลมาจากกำไรสุทธิจากธุรกรรมเพื่อค้าและปริวรรตเงินตราต่างประเทศที่สูงเกินคาดไว้มาก รวมทั้งการคุมค่าใช้จ่ายพนักงานได้ดีเกินคาดส่งผลให้ค่าใช้จ่ายดำเนินงานรวมต่ำกว่าคาด
ทั้งนี้ยังคงราคาเหมาะสม SCB ไว้ที่ 205 บาท ตามเดิม ยังคงแนะนำ “ซื้อ”และมีแนวโน้มปรับราคาเหมาะสมขึ้นในอนาคตหลังผลการดำเนินงานในไตรมาส 1/58 ดีกว่าที่คาดในทุกๆด้าน อย่างไรก็ตามยังกังวลต่อความสามารถในการระดมเงินฝากของธนาคารหลังเกิดคดีสจล.ขึ้น
 